钦定古今图书集成/明伦汇编/官常典/第536卷 > 甯正
## 钦定古今图书集成/明伦汇编/官常典/第536卷 > 甯正

按《明外史》本传：“正字正卿，寿州人。幼为韦德成养子，
冒韦姓，沈鸷有胆略。元末，随德成来归。从渡江，德成
战殁，赠中翼副元帅、京兆郡侯，以正领其众。数从征
伐，积功授凤翔卫指挥副使。从大军定山东、河南北，
入元都，皆有功。傅友德自真定略平定州，以正守真
定。从大将军达取陕西。冯胜克临洮，留正守之。大军”
围庆阳，正驻邠州，绝敌声援。庆阳下，还守临洮。从邓
愈破定西，克河州，败镇西武靖王之众。洪武三年授
河州卫指挥使。上言：“西民转粟饷军甚劳，而茶布可
易粟。请以茶布给军，令自相贸易，省西民挽运之苦。”
诏从之。正初至卫，城邑空虚，勤于劳徕。不数年，河州
遂为乐土。玺书嘉劳，始复甯姓，兼领宁夏卫事。以河
水利溉田，修筑汉、唐旧渠，开屯数万顷，兵食饶足。再
从西平侯沐英北征，擒元平章脱火赤、知院爱足，取
全宁四部。迁四川都指挥使，讨平松、茂数州。云南初
定，以正为云南都指挥使，与冯诚共守之。思伦发作
乱，正破之于摩沙勒，斩首千五百。已，发大集其众围
定边，西平侯御之，分兵为三队：诚前正，左，汤昭右，鏖
战大败之。语在《英传》。土酋阿资叛，复从英讨降之。英
卒，以正为右军都督府左都督，代英镇守。已，复命为
平羌将军，总川、陕兵讨平阶、文叛寇张者。二十八年
命从秦王征洮州。明年卒。